Mboweni erken IMF-lening dalk vir salarisse gebruik Tito Mboweni, die minister van finansies (Foto: @GovernmentZA/Twitter) Tito Mboweni, minister van finansies, het gesê die noodlening van R70 miljard wat Suid-Afrika van die Internasionale Monetêre Fonds (IMF) ontvang het, kan moontlik ingespan word om salarisse te betaal. Dr. Leon Schreiber, DA-LP en die party se woordvoerder vir staatsdiens en administrasie, sê dit blyk Mboweni is nou bereid om skuld te gebruik om salarisbetalings aan staatsamptenare te finansier. Mboweni het in antwoord op ŉ parlementêre vraag van die DA oor die kwessie dat ŉ gedeelte van die lening gebruik gaan word om die salarisse van staatsamptenare mee te betaal, toegegee dat dit ŉ moontlikheid is. “Die leningsontvangste (of uitbetalings) sal deel uitmaak van die Nasionale Inkomstefonds wat gebruik word om bestaande regeringsprogramme te ondersteun, wat salarisbetalings kan insluit,” lui Mboweni se antwoord. Volgens Schreiber het die DA reeds aan die IMF geskryf om sterk beswaar te maak teen Mboweni se voorneme om ŉ reddingsboei van R10 miljard vir die Suid-Afrikaanse Lugdiens (SAL) beskikbaar te maak. “In ons volgende korrespondensie met die IMF sal ons hulle meedeel dat Mboweni nou besluit het om die lening van $4,3 miljard te misbruik om salarisverhogings vir ANC-kaders te betaal.” Daar is volgens Schreiber nou al jare lank konsensus onder internasionale finansiële instellings, graderingsagentskappe en ekonome dat die land se openbare loonrekening onvolhoubaar geword het en dat dit gesny moet word. “Mboweni was aanvanklik ŉ sterk voorstander van hierdie posisie, maar wil nou die vakbonde paai deur aan hul eise vir ekstra besteding aan die openbare loonrekening te voldoen.” Deur toe te gee dat die IMF-lening gebruik kan word om salarisse te betaal, het Mboweni afstand gedoen van die bestedingsverpligtinge wat hy in sy brief van voorneme gemaak het om finansiële steun te verkry van die IMF. “Terwyl Mboweni gereed maak om die mediumtermynbegrotingsraamwerk voor te lê, sal sy versuim om die staatsbeursie te verdedig teen politieke belange in sy eie party, ingrypende gevolge hê vir die langtermyn fiskale stabiliteit van Suid-Afrika. Die werklikheid is dat die ongekende hoë begrotingstekort en skuldvlakke van die land net gaan vererger as gevolg van ŉ ewige aptyt vir meer skuld.”